**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VIEŠOSIOS ĮSTAIGOS KLAIPĖDOS EKONOMINĖS PLĖTROS AGENTŪROS TEIKIAMŲ KŪRYBINIO INKUBATORIAUS KULTŪROS FABRIKO PASLAUGŲ ĮKAINIŲ PATVIRTINIMO“**

**PROJEKTO**

**1. Sprendimo projekto esmė, tikslai ir uždaviniai.**

Šio sprendimo projektu yra siekiama nustatyti VšĮ Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainius. Nustatomi inkubavimo ir renginių organizavimo įvairiose erdvėse ir daugiafunkcių salių nuomos paslaugų įkainiai trijų grupių rezidentams bei nerezidentams, kuomet šiomis paslaugomis pageidauja pasinaudoti subjektai, nesantys Kūrybinio inkubatoriaus Kultūros fabriko rezidentais.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės taryba 2015 m. balandžio 14 d. sprendimu Nr. T2-65 „Dėl viešosios įstaigos Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainių patvirtinimo“ nustatė įkainius pagal Kūrybinio inkubatoriaus Kultūros fabriko 2014–2016 metų veiklos programoje (patvirtintos Klaipėdos miesto savivaldybės taryba 2013-11-28 sprendimu Nr. T2-288 „Dėl Kūrybinio inkubatoriaus Kultūros fabriko 2014–2016 metų veiklos programos patvirtinimo“) (toliau – **Programa 2014–2016 m.**) nurodytus įkainius, konvertuojant juos įstatymų nustatyta tvarka į eurus.

Šio sprendimo projektas parengtas jau atsižvelgiant į VšĮ Klaipėdos ekonominės plėtros agentūros įgyvendinamo projekto "Buvusio tabako fabriko pritaikymas kūrybinių industrijų veiklai" Kūrybinio inkubatoriaus Kultūros fabriko 2016–2018 metų veiklos programą, kurioje išdėstyta inkubatoriaus tikslinės grupės, paslaugų kainodara ir nuomotinos erdvės, Kultūros fabriko 2014–2016 metų veiklos programos Monitoringo išvadas, kur siūlomos dvi kainodaros modelio alternatyvos bei VšĮ Klaipėdos ekonominės plėtros agentūros 2015 m. rugsėjo 10 d. Valdybos posėdžio protokolą Nr. 3, kur buvo pritarta siūlomai kainodaros II alternatyvai, aptarti ir patvirtinti komercinių teikiamų paslaugų įkainiai. Taip pat prendimo projektas parengtas atsižvelgiant į 2015 m. lapkričio 5 d. Klaipėdos miesto savivaldybės tarybos Kolegijos posėdžio Nr. TAK-9 nutarimą: pritarti VšĮ Klaipėdos ekonominės plėtros agentūros įgyvendinamo projekto kūrybinio inkubatoriaus „Kultūros fabrikas“ 2016-2018 m. veiklos programai ir atsižvelgti į Kolegijos narių išsakytas pastabas.

Kultūros fabriko 2014–2016 metų veiklos programos monitoringo išvadose teigiama, kad pagrindiniai veiklos rodikliai per pirmus veiklos metus pasiekti (išskyrus studijų užimtumo), tačiau ir toliau išlieka būtinybė sudaryti dar palankesnes sąlygas nepriklausomiems menininkams vystyti savo veiklas ir kurti, ypač tiems, kurių veiklos specifikai buvo pritaikytos Inkubatoriaus erdvės ir įranga (scenos menai) Kultūros fabrike, todėl būtina kiek įmanoma meno atstovams mažinti jiems taikomus paslaugų įkainius, t.y. jų įkainiai turi būti pagrįsti kaina, kurią sudaro tiesioginė pardavimo savikaina.

 Kainodarų alternatyvų ypatumai:

**I-oji alternatyva** – paliekant galioti dabartines paslaugų kainas ir pradinį kainodaros modelį:
 kainų nuolaidos vienodos visų sričių rezidentams;
 veiklos apimčių ir erdvių užimtumo augimas ateityje mažai tikėtinas;
 reikalingas finansavimas 2016 metams – 60,0 tūkst.eurų.
 **II-oji alternatyva** – pakoreguota, į tikslinius vartotojus orientuota kainodara:
 kainų nuolaidos priklauso nuo rezidentų veiklos srities;
 kainos daugiau detalizuotos, lankstesnė kainų politika, geriau patenkinti scenos menų atstovų lūkesčiai ir galimybė jiems užsidirbti iš savo kūrybos;
 reikalingas finansavimas 2016 metams – 87,0 tūkst.eurų.
 Įstaigos valdyboje buvo rekomenduota, o tarybos kolegijoje pritarta siūlomai nuo pirmųjų veiklos metų pabaigos pakoreguotai kainodarai, pasirenkant II-ją kainodaros modelio alternatyvą.

Norint realiai pasieti Programoje numatytus tikslus bei užtikrinti nepriklausomiems menininkams tinkamiausias veiklos ir kūrybos sąlygas, siūloma diferencijuoti kainas skirstant rezidentus į 3 skirtingas grupes. Toks siūlymas parengtas įvertinus pilotinės programos vykdymo rezultatus bei rezidentų pageidavimus.

Klientų rezidentų grupių apibūdinimas naujoje kainodaroje:

**I grupės rezidentai (nepriklausomi scenos menai**) – tai šiuolaikinių scenos menų profesionalai (aktoriai, šokėjai, režisieriai, scenografai, vadybininkai, jų prodiuseriai), taip pat jų įsteigtos pelno nesiekiančios privačios įmonės, asociacijos, teatro trupės ir pan., kurių mažiausiai du trečdaliai narių yra asmenys iki 35 metų amžiaus. Pirmos grupės rezidentai norėdami naudoti spektakliams ir repeticijoms Inkubatoriaus erdves lengvatiniais įkainiais, privalo sudaryti ilgalaikę inkubavimo paslaugų sutartį čia sukurtų spektaklių rodymui (mažiausiai metams) ir reguliariai rodyti spektaklius, ar organizuoti kitus viešus scenos menų renginius „Kultūros fabriko“ erdvėse mažiausiai 1 kartą per mėnesį. Pirmumo teisė 1 grupės rezidentų tarpe rezervuojant konkrečių erdvių laiką suteikiama (prioriteto tvarka):  teatro statusą turinčioms trupėms bei rezidentams bei  įgyvendinantiems įvairių kultūros rėmimo fondų projektus.

**II grupės rezidentai ir klientai (kūrybinės industrijos**) – fiziniai asmenys, tai įmonės, kurios Lietuvoje priskiriamos kūrybinėms ir kultūrinėms industrijoms (išskyrus programinės įrangos, kompiuterinių paslaugų ir informacinių technologijų sritis). Taip pat šių sričių atstovų įsteigtos asociacijos, kino industrijų atstovai, kino festivalių organizatoriai, pelno nesiekiančios kultūros ir meno įstaigos (visų meno sričių, išskyrus I grupei priskirtinus scenos menus). Šiai grupei taip pat priskirtini laisvųjų kūrybinių profesijų atstovai, sudarę sutartis su administracija paslaugų teikimui kūrybiniame inkubatoriuje bei klientai iš mokymo institucijų, švietimo įstaigų, renginių organizatoriai, teikiantys kūrybines paslaugas gyventojams, verslumą skatinančios įstaigos ir institucijos.

Prioritetas skiriamas tikslinės grupės atstovams: dizaino ir  kino industrijų atstovams. Taip pat šiai grupei priskiriamos: muzikos srities jaunieji profesionalai, pelno nesiekiančios kultūros ir meno įstaigos, kūrybines partnerystes vystantys  įstaigos socialiniai partneriai, mokymo institucijos, švietimo įstaigos bei kultūros ir verslumo renginių organizatoriai, teikiantys paslaugas gyventojams; inovatyvių technologijų kūrėjai, verslumą skatinančios įstaigos ir institucijos bei kitų sričių, kuriose jungiasi kultūros ir ūkinės veiklos aspektai, atstovai.

**III grupės rezidentai ir klientai (IT ir susiję verslai, B2B**) – tai visos informacinių technologijų ir programinės įrangos kūrimo paslaugas teikiančios verslo įmonės ir fiziniai asmenys, kitos organizacijos, verslo įmonės ar fiziniai asmenys, teikiantys kūrybines paslaugas verslui („B2B“ – verslas verslui paslaugos) arba organizuojantys pokylius, komercinius kultūros renginius, teikiantys maitinimo paslaugas renginių metu ir pan. Šios grupės rezidentiniai lengvatiniai įkainiai žemesne negu rinkos kaina galioja tik tiems pretendentams, kurie turi sudarę su administracija ilgalaikes inkubavimo paslaugų sutartis.

Taip pat kainodaroje pateikiamos palyginamosios atitinkamos paslaugų rinkos kainos, kurios taikomos ribota apimtimi rezidento statuso neturintiems klientams.

 Sprendimo projektu siūloma pripažinti netekusiu galios Klaipėdos miesto savivaldybės tarybos 2015-04-14 sprendimą Nr. T2-65 „Dėl viešosios įstaigos Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainių patvirtinimo“.

**3. Kokių rezultatų laukiama.**

Bus patvirtinti lankstesni ir į tikslinę vartotojų grupę orientuoti VšĮ Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainiai, leisiantys užtikrinti veiklos programos 2016–2018 m. tinkamą vykdymą ir siekiamus 2016 m rezultatus:

- per vienerius metus kūrybiniame inkubatoriuje sukurti mažiausiai 20 darbo vietų;

- įsteigti 12 naujų SVV kūrybinio verslo subjektų, sudaryti apie 60 naujų inkubavimo sutarčių su tikslinių grupių sričių rezidentais;

- suburti iniciatyvią startuolių bendruomenę, kuriems organizuoti mažiausiai 24 verslumą skatinančius renginius;

- inicijuoti ir organizuoti apie 20 % daugiau visuomenei skirtų kultūros ir verslumo renginių (viso planuojama apie 200 atvirų renginių per metus);

Taip pat tikimasi, kad per 2016 metus įstaigos pajamos iš suteiktų inkubavimo ir kitų Kultūros fabrike suteiktų paslaugų išaugs mažiausiai 30 %. Metų eigoje bus suformuota Kūrybinio inkubatoriaus Patarėjų taryba, kuri būtų sudaryta iš verslininkų ir mentorių.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Pateikti Kultūros fabrikas 2016-2018 m. veiklos programoje (pridedami).

**6. Lėšų poreikis sprendimo įgyvendinimui.**

 Nėra.

7. **Galimos teigiamos ar neigiamos sprendimo priėmimo pasekmės.**

Teigiamos pasekmės – patvirtinti VšĮ Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainiai, leisiantys naudingai eksploatuoti Kūrybinio inkubatoriaus Kultūros fabriko patalpas ir užtikrinti Programos 2016–2018 m. tinkamą vykdymą, sukurtas gyvybingas kūrybinių industrijų centras, padidės kūrybos sektoriaus verslumas ir indėlis į miesto ekonomiką. Neigiamų pasekmių nenumatoma.

PRIDEDAMA:

1. VšĮ Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainių lyginamasis variantas, 2 lapai;

2. VšĮ Klaipėdos ekonominės plėtros agentūros valdybos 2015 m. rugsėjo 10 d. protokolo Nr. 3 kopija, 3 lapai;

3. Kūrybinio inkubatoriaus „Kultūros fabrikas“ 2016-2018 m. veiklos programa“, 13 lapų;

4. Kūrybinio inkubatoriaus „Kultūros fabrikas“ 2014-2016 m. monitoringo išvados, 6 lapai;

5. 2015 m lapkričio 5 d. Klaipėdos miesto savivaldybės tarybos Kolegijos posėdžio protokolo Nr. TAK-9 kopija, 4 lapai.

|  |  |
| --- | --- |
| Savivaldybės administracijos direktoriaus pavaduotoja, pavaduojanti Tarptautinių ryšių, verslo plėtros ir turizmo skyriaus vedėją | Alina Velykienė |